મિડ-ડે કપની સાતમી સીઝનના ગઈ કાલના ત્રીજા દિવસે બે મૅચમાં અપસેટ સર્જા‍યા હતા, જેથી ટુર્નામેન્ટ વધુ રસપ્રદ બની છે. ઉપરાંત આજના દિવસમાં ચારેય મૅચના બોલરોએ મળીને વાઇડ બૉલના કુલ ૮૯ રન આપ્યા હતા. ટુર્નામેન્ટમાં અગાઉ જંગી રનથી જીત મેળવનાર ટીમ મેઘવાળને આજે ત્રિવેદી મેવાડા બ્રાહ્મણ (બારીશી) સામે હારનો સ્વાદ ચાખવો પડ્યો હતો. હાલાઈ ભાટિયાના બોલરોના આક્રમણ સામે સત્તરગામ શ્વેતામ્બર મૂર્તિપૂજક જૈનની ટીમે ઘૂંટણિયાં ટેકવી દીધાં હતાં. દિવસની ત્રીજી મૅચમાં જીતવા માટે ફેવરિટ ગણાતી ખંભાતી વીસા શ્રીમાળી જૈનને ગેમ ટર્નિંગ થતાં પ્રજાપતિ કુંભારના બૅટ્સમેનો દ્વારા હાર મળી હતી. અંતિમ અને ચોથી મૅચ કચ્છી કડવા પાટીદારની ટીમે બ્રહ્મક્ષત્રિય સામે જંગી સ્કોર ખડકી દેતાં પહેલેથી જ પોતાની જીત નક્કી કરી લીધી હતી.